Riah Phiyega moet in hof sê oor RoosKol. Kobus Roos Foto: Werner Beukes/SAPA Die arbeidshof het verlede jaar beveel dat Phiyega moet toesien dat kol. Roos in ŉ soortgelyke pos aangestel word as die pos wat hy voorheen beklee het. Roos was hoof van die interne-ouditafdeling van die polisie se misdaadintelligensie-eenheid voordat hy eensydig deur Richard Mdluli, geskorste hoof van die misdaadintelligensie-eenheid, na ŉ ander afdeling toe verplaas is. Die hof het verder beveel dat, indien daar nie in dié eenheid ’n pos vir Roos beskikbaar is nie, hy as alternatief ’n soortgelyke pos in die SAPD aangebied moet word. Kol. Roos is egter steeds nie in ŉ soortgelyke pos as sy vorige pos aangestel nie. “Die nasionale kommissaris sal kragtens vandag se uitspraak in ’n ope hof moet verduidelik waarom sy Roos nie binne die misdaadintelligensie-eenheid wil aanstel nie terwyl ’n vakante pos vir hom bestaan. Dit lyk asof die polisie ’n verskuilde agenda daarmee het om Roos se aanstelling in dié eenheid te weier,” het Dirk Groenewald, hoof van Solidariteit se Sentrum vir Billike Arbeidspraktyke, gesê. Groenewald het gesê Solidariteit wil graag deur middel van die hofsaak toesien dat die onreg wat teenoor sy lid gepleeg is, reggestel word. Klik hier vir vorige berigte oor die saak.